Γνωμοδότηση για :

- την ανακοίνωση για την κοινή πολιτική σχετικά με την οργάνωση της αγοράς στον τομέα των εσωτερικών πλωτών μεταφορών και των συνοδευτικών μέτρων,

- την πρόταση οδηγίας του Συμβουλίου σχετικά με τους όρους φόρτωσης και την διαμόρφωση των τιμών στον τομέα των εθνικών και διεθνών μεταφορών εμπορευμάτων μέσω των πλωτών οδών στην επικράτεια της Κοινότητας,

- την πρόταση κανονισμού του Συμβουλίου που τροποποιεί τον κανονισμό (ΕΟΚ) αριθ. 1101/89 του Συμβουλίου σχετικά με την διαρθρωτική εξυγίανση των εσωτερικών πλωτών μεταφορών, και

- την πρόταση κανονισμού (ΕΟΚ) του Συμβουλίου που τροποποιεί τον κανονισμό (ΕΟΚ) αριθ. 1107/70 σχετικά με τις ενισχύσεις που χορηγούνται στον τομέα των σιδηροδρομικών, οδικών και εσωτερικών πλωτών μεταφορών

(96/C 39/18)

Στις 20 Οκτωβρίου 1995 και σύμφωνα με το άρθρο 75 της Συνθήκης, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις ανωτέρω ανακοίνωση και προτάσεις.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 8 Νοεμβρίου 1995 με βάση εισηγητική έκθεση του κ. Pompen.

Κατά την 330ή σύνοδο ολομέλειας (συνεδρίαση της 23ης Νοεμβρίου 1995) η ΟΚΕ υιοθέτησε την ακόλουθη γνωμοδότηση κατά πλειοψηφία, με 6 ψήφους κατά και 1 αποχή.

1. Εισαγωγή

1.1. Η Επιτροπή υπέβαλε προς έγκριση δέσμη μέτρων για τις εσωτερικές πλωτές μεταφορές. Τα μέτρα αυτά αφορούν την φιλελευθεροποίηση της κατανομής του φορτίου και της διαμόρφωσης των τιμών, όπου αυτές δεν είναι ακόμη ελεύθερες, την διαρθρωτική εξυγίανση του πλεονάσματος σε μεταφορική ικανότητα και την χορήγηση ενισχύσεων για την κατασκευή σταθμών φορτοεκφόρτωσης.

1.2. Οι προτάσεις αλληλοσυνδέονται και περιλαμβάνουν μια πολιτική για την βελτίωση των εσωτερικών πλωτών μεταφορών. Η προσέγγιση αυτή θα συντελέσει ώστε οι εσωτερικές πλωτές μεταφορές να διατηρήσουν, στο σύνολο των ευρωπαϊκών μεταφορών, το μερίδιο συμμετοχής τους, με δικές τους δυνάμεις σε μία ελεύθερη αγορά και, συγχρόνως, να διευρύνουν το μερίδιο αυτό και να διαδραματίσουν σημαντικό ρόλο στα πλαίσια των συνδυασμένων μεταφορών.

1.3. Μια παρόμοια προσέγγιση προσφέρει πολλές προοπτικές. Οι εσωτερικές πλωτές μεταφορές πραγματοποιούν ήδη το 36 % των ενδοκοινοτικών μεταφορών - χωρίς να συνυπολογίζονται οι μεταφορές στα τρία νέα κράτη μέλη - και διαθέτουν ακόμη μια χρησιμοποιούμενη μεταφορική ικανότητα. Προσφέρουν και άλλα πλεονεκτήματα τα οποία μπορεί να συμβάλουν πραγματικά στην επίλυση των μεγάλων προβλημάτων που αντιμετωπίζει η Ευρώπη στον τομέα αυτό, όπως η αυξανόμενη κυκλοφοριακή συμφόρηση, η υψηλή κατανάλωση ενέργειας, η επιβάρυνση του περιβάλλοντος (εκπομπή βλαβερών ουσιών και ηχορύπανση), η έλλειψη ασφάλειας στις μεταφορές, η έλλειψη γεωγραφικού χώρου (αυξανόμενη πυκνότητα του οδικού δικτύου). Τα μέτρα που προτείνονται ενδιαφέρουν τόσο τον συγκεκριμένο τομέα όσο και τις ευρωπαϊκές μεταφορές εν γένει.

2. Κύρια σημεία του σχεδίου οδηγίας της Επιτροπής

α)

(Πρόταση) οδηγίας σχετικά με τους όρους φόρτωσης και την διαμόρφωση των τιμών στον τομέα των εθνικών και διεθνών μεταφορών εμπορευμάτων μέσω των πλωτών οδών στην επικράτεια της Κοινότητας (95/0121 SYN)

Στο άρθρο 2 της οδηγίας ορίζεται ότι στον τομέα των εθνικών και των διεθνών μεταφορών μέσω των πλωτών οδών στην επικράτεια της Κοινότητας οι ενδιαφερόμενοι είναι ελεύθεροι να συνάπτουν συμφωνίες και να διαπραγματεύονται τις τιμές, ενδεχομένως στο χρηματιστήριο μεταφορών. Στόχος της οδηγίας είναι η φιλελευθεροποίηση των εσωτερικών πλωτών μεταφορών μέσω της εναρμόνισης της νομοθεσίας των ενδιαφερόμενων χωρών. Η φιλελευθεροποίηση αυτή θα πραγματοποιηθεί σταδιακά. Έως την 1η Ιανουαρίου 2000 θα πρέπει να έχουν καταργηθεί το σύστημα εκ περιτροπής και το σύστημα διαμόρφωσης σταθερών τιμών για ορισμένους τύπους μεταφορών εντός και μεταξύ των Κάτω Χωρών, του Βελγίου και της Γαλλίας (Άξονας Βορρά - Νότου).

Η ημερομηνία της 1ης Ιανουαρίου 2000 καθορίσθηκε με βάση τη νομοθετική διαδικασία στη Γαλλία, στο Βέλγιο και στις Κάτω Χώρες και αποτελεί το χρονικό όριο για την κατάργηση των συστημάτων εκ περιτροπής και των συστημάτων καθορισμού σταθερών τιμών.

Η οδηγία προβλέπει επίσης τη δυνατότητα χρησιμοποίησης ενός μηχανισμού εκτάκτου ανάγκης σε περίπτωση σοβαρής διαταραχής των συνθηκών στην αγορά των εσωτερικών πλωτών μεταφορών. Στις περιπτώσεις αυτές η Επιτροπή μπορεί με δική της πρωτοβουλία, ή ύστερα από αίτηση ενός κράτους μέλους, να λάβει μέτρα με σκοπό τον περιορισμό της αύξησης της μεταφορικής ικανότητας. Κατά την εφαρμογή της οδηγίας η Επιτροπή οφείλει να ζητά τη γνώμη μιας Συμβουλευτικής Επιτροπής.

Το 1997 θα πραγματοποιηθεί ενδιάμεση αξιολόγηση των επιπτώσεων της πρότασης και, αν κριθεί αναγκαίο, θα επέλθουν προσαρμογές με γνώμονα την υλοποίηση του στόχου της απελευθέρωσης.

β)

(Πρόταση) κανονισμού που τροποποιεί τον κανονισμό (ΕΟΚ) αριθ. 1101/89, για την διαρθρωτική εξυγίανση των εσωτερικών πλωτών μεταφορών (95/0122 SYN)

Ο κανονισμός (ΕΟΚ) αριθ. 1101/89 περιέχει τους βασικούς όρους εναρμόνισης των εθνικών νομοθεσιών που αποσκοπούν στον περιορισμό του πλεονάσματος σε μεταφορική ικανότητα στις εσωτερικές πλωτές μεταφορές. Το σχέδιο οδηγίας που τροποποιεί την οδηγία αυτή προβλέπει την κοινοτική συγχρηματοδότηση για την χορήγηση επιδοτήσεων με σκοπό τη διάλυση πλοίων για την περίοδο 1996/1997/1998. (Κατά την περίοδο 1/1/90 - 1/7/94 οι επιδοτήσεις για τη διάλυση πλοίων καταβάλονταν μέσω ενδεχόμενης προχρηματοδότησης του ενδιαφερόμενου κράτους μέλους ή μέσω χρηματοδότησης του ίδιου του τομέα των εσωτερικών πλωτών μεταφορών. Η επιδότηση που απαιτείται για τη διάλυση των πλοίων, που ευρίσκονταν ακόμη στον σχετικό κατάλογο την 1η Ιουλίου 1994, καταβάλλεται από τα κράτη μέλη.

Το 1995 το πλεόνασμα μεταφορικής ικανότητας περιορίστηκε στο 15 % 7 το ποσό που απαιτείται για την εξάλειψή του υπολογίζεται σε 192 εκατ. Ecu.

Η συμβολή της Κοινότητας, για την οποία η Επιτροπή διέθεσε ήδη το 1995 5 εκατ. Ecu, δεν επιτρέπεται να υπερβαίνει το 200% της συμβολής του επαγγελματικού κλάδου. Τα κράτη μέλη συμβάλλουν συνολικά το ισόποσο της συμβολής της Ευρωπαϊκής Κοινότητας και τα σχετικά ποσά υπολογίζονται ανάλογα με τον όγκο του ενεργού στόλου των ενδιαφερόμενων χωρών. Η αναλογική κατανομή της χρηματοδότησης είναι 20 % (κλάδος), 40 % (κράτη μέλη) και 40 % (ΕΕ).

γ)

(Πρόταση) κανονισμού που τροποποιεί τον κανονισμό (ΕΟΚ) αριθ. 1107/70 για την χορήγηση ενισχύσεων στις σιδηροδρομικές, οδικές και εσωτερικές πλωτές μεταφορές (95/0122 SYN)

Ο κανονισμός προσφέρει στα κράτη μέλη τη δυνατότητα να χορηγούν έως την 31η Δεκεμβρίου 1999 ενισχύσεις οι οποίες δεν πρέπει να υπερβαίνουν το 50 % του ποσού των επενδύσεων που απαιτούνται για την εγκατάσταση σταθμών φορτοεκφόρτωσης ή εγκαταστάσεων μεταφόρτωσης στις πλωτές οδούς. Δεν αναφέρονται όμως συγκεκριμένα ποσά σχετικά με τη χορήγηση των ενισχύσεων. Κάθε δύο έτη η Επιτροπή θα εκδίδει έκθεση σχετικά με την εφαρμογή του κανονισμού αυτού και τις επιπτώσεις του.

3. Γενικές παρατηρήσεις

3.1. Η ΟΚΕ επιδοκιμάζει τους στόχους των προτάσεων και τη μέθοδο της Επιτροπής, με την οποία δεν επιδιώκεται απλώς ο περιορισμός του πλεονάσματος, αλλά εξασφαλίζεται και η βελτίωση των υποδομών των εσωτερικών πλωτών μεταφορών καθώς και η προώθηση της φιλελευθεροποίησής τους. Τα μέτρα αυτά θα συμβάλλουν στη δημιουργία ελεύθερων συνθηκών αγοράς, στην ενίσχυση της ανταγωνιστικότητας, όχι μόνο μεταξύ μεταφορέων στις εσωτερικές πλωτές μεταφορές, αλλά και μεταξύ των εσωτερικών πλωτών μεταφορών και των άλλων μεταφορικών μέσων καθώς και στη βελτίωση των συνδυασμένων μεταφορών. Η ΟΚΕ παραπέμπει σχετικά στην γνωμοδότηση πρωτοβουλίας που εξέδωσε σχετικά με τις μεταφορές (CES 1006/94), η οποία υιοθετήθηκε στις 14 Σεπτεμβρίου 1994 με πλειοψηφία. Στη γνωμοδότηση αυτή η ΟΚΕ συνιστά :

- την αναγνώριση της σημασίας των εσωτερικών πλωτών μεταφορών για τις μεταφορές στην Ευρώπη και την αξιοποίηση των πλεονεκτημάτων που προσφέρουν ως προς την προστασία του περιβάλλοντος, την κατανάλωση ενέργειας και την χωροταξία, την ασφάλεια των μεταφορών και την αποσυμφόρηση 7

- την κατάρτιση ενός νέου προγράμματος διάλυσης πλοίων με σκοπό την εξάλειψη του υφιστάμενου πλεονάσματος δυναμικότητας 7

- την φιλελευθεροποίηση της αγοράς μέσω π.χ. της κατάργησης συστημάτων υποχρεωτικών κατώτερων τιμών και συστημάτων φόρτωσης εκ περιτροπής όπου αυτά εξακολουθούν να ισχύουν.

Η ΟΚΕ θεωρεί το σχέδιο οδηγίας και το σχέδιο κανονισμού, που αναφέρονται αντιστοίχως στα σημεία 2α και 2β, αποτέλεσμα της εν λόγω γνωμοδότησης.

Η ΟΚΕ έχει επίσης υποστηρίξει επανειλημμένα τη διεύρυνση των συνδυασμένων μεταφορών. Η ΟΚΕ θεωρεί το σχέδιο κανονισμού που εξετάζεται στο σημείο 2.8 ως συμβολή στην ανάπτυξη των συνδυασμένων μεταφορών κυρίως για την προώθηση της συμμετοχής των εσωτερικών πλωτών μεταφορών στις συνδυασμένες μεταφορές.

3.2. Η ΟΚΕ διατυπώνει σχετικά ορισμένες παρατηρήσεις.

3.2.1. Πρέπει να καταστεί σαφές για όλα τα ενδιαφερόμενα μέρη ότι η ευρύτατη αυτή προσέγγιση της αναδιάρθρωσης των εσωτερικών πλωτών μεταφορών πρέπει να έχει ολοκληρωθεί ως την 1η Ιανουαρίου 2000. Επίσης θα πρέπει να ληφθεί μέριμνα ώστε να μη γίνεται πλέον λόγος για μόνιμη και λανθάνουσα κρίση για την αντιμετώπιση της οποίας πρέπει κατά περιόδους τόσο τα κράτη μέλη όσο και η Ευρωπαϊκή Ένωση να χορηγούν οικονομική ενίσχυση.

3.2.2. Μετά από την υλοποίηση αυτών των ειδικών μέτρων, η ορθή λειτουργία ελεύθερων, σύγχρονων και αποδοτικών εσωτερικών πλωτών μεταφορών, πρέπει να επαφίεται στην ευθύνη του ίδιου του τομέα καθώς και στις επιχειρήσεις που αναπτύσσουν δραστηριότητα σ` αυτόν.

Κατά την ΟΚΕ δεν πρέπει να εκληφθεί ως δεδομένο ότι η εφαρμογή μόνο της πρότασης της Επιτροπής θα οδηγήσει σε μια μόνιμη ισόρροπη κατάσταση. Απαιτούνται πρόσθετα μέτρα.

3.2.2.1. Η ΟΚΕ αναγνωρίζει ότι ο κλάδος των εσωτερικών πλωτών μεταφορών έχει ορισμένα ιδιαίτερα χαρακτηριστικά όπως η βραχυπρόθεσμα και μεσοπρόθεσμα σταθερή χωρητικότητα του στόλου (η ηλικία των πλοίων μπορεί να υπερβαίνει τα 70 χρόνια), οι έντονες μεταπτώσεις της στάθμης των υδάτων, στα πλαίσια των οποίων η ζήτηση μεταφορικής ικανότητας μπορεί ακόμη και να διπλασιαστεί, και ένα υψηλό ποσοστό μικρών επιχειρήσεων. Τα χαρακτηριστικά αυτά ενδέχεται να επιβραδύνουν την άμεση προσαρμογή της μεταφορικής ικανότητας στις συνθήκες της αγοράς ή να οδηγήσουν αιφνιδίως σε σοβαρές μεταβολές των τιμών.

Προκειμένου να μπορεί να ληφθούν έγκαιρα και αποτελεσματικά μέτρα και μετά το 2000 για την αντιμετώπιση της έλλειψης ισορροπιών στις εσωτερικές πλωτές μεταφορές θα πρέπει κατά τη γνώμη της ΟΚΕ να παραταθεί η ισχύς των ρυθμίσεων που προβλέπουν :

α)

την περαιτέρω ανάπτυξη του συστήματος που έχει ανακοινώσει η Επιτροπή για την παρακολούθηση της αγοράς 7

β)

τη δημιουργία ενός αποθεματικού κεφαλαίου για τη λήψη μέτρων έκτακτης ανάγκης στον τομέα 7

γ)

την προσαρμογή των μέσων που θα εφαρμόζονται μέχρι τότε με σκοπό την προαγωγή της διάλυσης πλοίων και την εφαρμογή της ρύθμισης « παλαιό για νέο » για απρόβλεπτες κρίσιμες καταστάσεις 7

δ)

τη δυνατότητα ενίσχυσης της θέσης των (μικρο-)μεταφορέων με τη σύσταση συμπράξεων.

3.2.2.2. Επιβάλλεται να εξετασθεί με ποιο τρόπο, η αμοιβαία συνεργασία μεταξύ του τομέα, των κρατών μελών και των κοινοτικών αρχών μπορεί να αναπτύξει προγράμματα με στόχο τη διατήρηση και τον εκσυγχρονισμό του τομέα. Παρόμοια προγράμματα αφορούν μεταξύ άλλων

α)

έρευνα και ανάπτυξη

β)

εκπαίδευση και κατάρτιση

γ)

βελτίωση της ποιότητας και ενημέρωση

δ)

επισκόπηση της αγοράς και εφαρμογή της τηλεματικής.

3.2.2.3. Για την θέση των εσωτερικών πλωτών μεταφορών από την πλευρά του ανταγωνισμού έχει μεγάλη σημασία ο καταλογισμός των δαπανών των υποδομών και του εξωγενούς κόστους στους διάφορους τρόπους μεταφοράς. Η ΟΚΕ παροτρύνει να ληφθεί υπόψη το θέμα στην πολιτική ανάπτυξης του τομέα.

3.2.3. Κρίνεται, επίσης, αναγκαία η εναρμόνιση των προτεινόμενων μέτρων και της πολιτικής που θα εφαρμοσθεί στον τομέα των εσωτερικών πλωτών μεταφορών έναντι των χωρών της Κεντρικής και Ανατολικής Ευρώπης. Η ΟΚΕ επισημαίνει σχετικά ότι οι επιπτώσεις των προτεινόμενων μέτρων δεν πρέπει να αποδυναμωθούν μέσω του άνευ όρων ανοίγματος των συνόρων. Αφετέρου, δεν πρέπει να παρεμποδιστεί μεσοπρόθεσμα η ανάπτυξη συνθηκών ελεύθερης αγοράς στον τομέα των εσωτερικών πλωτών μεταφορών και όσον αφορά τις σχέσεις μεταξύ της Ευρωπαϊκής Ένωσης και των χωρών της Κεντρικής και Ανατολικής Ευρώπης.

3.2.4. Όσον αφορά τα προτεινόμενα μέτρα και δεδομένου ότι η Ελβετία δεν αποτελεί μέλος της Ευρωπαϊκής Ένωσης, θα πρέπει να διασφαλισθεί ο συντονισμός των προσπαθειών με την Κεντρική Επιτροπή των πλωτών μεταφορών στον Ρήνο. Ταυτόχρονα θα πρέπει να θεσπιστεί μια παρόμοια ρύθμιση μεταξύ ΕΕ και Ελβετίας.

3.2.5. Χρειάζεται επίσης να εξετασθεί σε ποιό βαθμό τα ενδιαφερόμενα κράτη μέλη μπορούν να λάβουν ειδικά μέτρα για τη μετεκπαίδευση, την αλλαγή επαγγέλματος και την επιμόρφωση, την εγκατάσταση αλλά και την τακτοποίηση των φορολογικών υποχρεώσεων για τους εργαζομένους για ίδιο λογαριασμό και τους μισθωτούς σε περίπτωση παύσης της δραστηριότητας μιας επιχείρησης.

4. Ειδικές παρατηρήσεις

4.1. (Πρόταση) οδηγίας για τους κανόνες κατανομής του φορτίου και διαμόρφωσης των τιμών στις εθνικές και διεθνείς εσωτερικές πλωτές μεταφορές στην επικράτεια της Κοινότητας (95/0121 SYN)

4.1.1. Στην πέμπτη παράγραφο του προοιμίου αναφέρεται ότι επιτρέπονται οι συμπράξεις μεταφορέων. Σε κανένα όμως από τα άρθρα της οδηγίας δεν συγκεκριμενοποιείται η ιδέα αυτή. Θα ήταν ωστόσο ευκταίο να ορισθούν ακριβέστερα οι στόχοι των συμπράξεων αυτών, ώστε να ενισχυθεί, αφενός, η θέση των μικροεπιχειρηματιών στην αγορά κατά την έννοια του άρθρου 78 της Συνθήκης, και να αποφευχθεί, αφετέρου, κάθε ενδεχόμενη παράβαση του άρθρου 85 της Συνθήκης.

4.1.2. Η ΟΚΕ έχει επίσης ενδοιασμούς ως προς τη σαφήνεια των ορισμών που περιλαμβάνονται στο άρθρο 5 σχετικά με τα φορτία που δεν υπόκεινται στο σύστημα εκ περιτροπής μεταφοράς. Σχετικά με τα ευαίσθητα εμπορεύματα χρειάζεται επίσης ένας σαφής προσδιορισμός. Εξάλλου, συνιστάται η παράθεση επιχειρημάτων που να αιτιολογούν τις εξαιρέσεις αυτές.

4.1.3. Στο άρθρο 7 περιγράφονται τρεις διαφορετικές μορφές συμβάσεων. Σχετικά με τις δύο πρώτες αναφέρεται ότι μπορούν να συνάπτονται ελεύθερα μεταξύ των ενδιαφερόμενων μερών δύο έτη μετά από την έναρξη της ισχύος της οδηγίας. Η ΟΚΕ θεωρεί, συνεπώς, δεδομένο ότι οι συμβάσεις αυτές δεν υπόκεινται στο σύστημα της εκ περιτροπής μεταφοράς και συνιστά να διευκρινισθεί αυτό στο κείμενο της Επιτροπής.

4.1.4. Στο άρθρο 8 περιλαμβάνονται τα μέτρα που μπορεί να λάβει η Επιτροπή σε περίπτωση σοβαρής διαταραχής της αγοράς πλωτών μεταφορών. Η ΟΚΕ συνιστά να δοθεί σαφής ορισμός των μέτρων αυτών, οι οποίες πρέπει, στη συνέχεια, να συμπεριληφθούν στη ρύθμιση για τα προληπτικά μέτρα, όπως συνιστάται στο σημείο 3.2.2 της γνωμοδότησης αυτής.

4.1.5. Η ΟΚΕ καλεί την Επιτροπή να λάβει μέτρα ώστε οι εθνικές ρυθμίσεις, που θα ισχύουν έως την 1η Ιανουαρίου 2000, να μην οδηγήσουν σε στρέβλωση των συνθηκών ανταγωνισμού μεταξύ Κάτω Χωρών, Βελγίου και Γαλλίας.

4.2. (Πρόταση) κανονισμού που τροποποιεί τον κανονισμό (ΕΟΚ) αριθ. 1101/89 για την διαρθρωτική εξυγίανση των πλωτών μεταφορών (95/0122 SYN)

4.2.1. Η πρόταση της Επιτροπής έχει σαν στόχο τη βελτίωση της εσωτερικής ναυσιπλοΐας ώστε να καταστεί ένα από τα αξιόλογα διευρωπαϊκά δίκτυα μεταφορών και να συμβάλει έτσι αποτελεσματικά στις συνδυασμένες μεταφορές.

Ο στόχος αυτός αποτελεί ένα βασικό σημείο της πολιτικής μεταφορών την οποία η ΕΕ εφαρμόζει για ολόκληρη την επικράτεια της Ένωσης και υποστηρίζει οικονομικώς.

Διαπιστώνεται τώρα ότι οι μεταφορές δεν είναι σε θέση να χρηματοδοτήσουν πλήρως την ενέργεια 7 συνεπώς, η ΟΚΕ εγκρίνει τη συγχρηματοδότηση μέσω της ΕΕ στο βαθμό που παραμένει στα όρια των κονδυλίων της ΕΕ, όπως αυτά θεσπίζονται μέχρι το 1999.

Η ΟΚΕ συμμερίζεται, επίσης, την ανάγκη αλληλεγγύης την οποία θέτει η πρόταση. Όσον αφορά τη χρηματοδότηση η αλληλεγγύη εκφράζεται στις επιδοτήσεις μέσω των κρατών μελών και των μεταφορέων σε αναλογία με τη μεταφορική ικανότητα και τις μεταφορές ανά κράτος ή μεταφορέα. Όσον αφορά την αποζημίωση, η αλληλεγγύη υπάρχει διότι οι επιδοτήσεις χορηγούνται σ`εκείνους που συμβάλλουν στη μείωση της μεταφορικής ικανότητας, ανεξαρτήτως εθνικότητας. Η ΟΚΕ διαβλέπει το σχετικό λόγο στο γεγονός ότι ολόκληρος τομέας, ανεξαρτήτως εθνικότητας, επωφελείται από τις ενέργειες διάλυσης.

4.2.2. Για να έχουν τα μέτρα αυτά επιτυχία θα πρέπει η χρηματοδότησή τους να διασφαλίζεται και πέρα από τα έτη 1996/1997/1998. Αυτό δεν συνάγεται κατά κανένα τρόπο από την αιτιολογική έκθεση που συνοδεύει το σχέδιο κανονισμού. Έτσι, η προβλεπόμενη συμμετοχή του κλάδου (42 εκ. Ecu), εάν αφαιρεθεί η αποπληρωμή (12 εκ. Ecu) του ποσού της προχρηματοδότησης που χορηγήθηκε το 1990 από τα κράτη μέλη, προκύπτει ότι είναι χαμηλότερη του 20 % του συνολικού ποσού. Στο σημείο 2.2 της εισαγωγής αναφέρεται ότι, σε περίπτωση που η ΕΕ δεν διαθέτει επαρκείς πόρους, τα κράτη μέλη υποχρεούνται να συνεισφέρουν ποσό έως και 122 εκ. Ecu. Στην περίπτωση αυτή, το ποσοστό συμμετοχής υπερβαίνει το 40 % του συνολικού ποσού, όπως ορίζεται στο άρθρο 1 του σχεδίου κανονισμού. Επίσης, κατά την κατανομή των ποσοστών συμμετοχής στη χρηματοδότηση του τομέα πρέπει να ληφθεί υπόψη ότι ένα μέρος των επιχειρήσεων του κλάδου, και συγκεκριμένα τα δεξαμενόπλοια, έχει αποπληρώσει το ποσό της προχρηματοδότησης.

4.2.3. Η ΟΚΕ δεν εκλήθη να γνωμοδοτήσει σχετικά με τον κανονισμό (ΕΟΚ) αριθ. 1102/89, ο οποίος περιλαμβάνει τις διατάξεις περί εφαρμογής. Συνιστά, δε, την επανεξέταση του εν λόγω κανονισμού υπό το φως τόσο των εμπειριών που αποκομίστηκαν την περίοδο 1990-1994 όσο και των σημείων αναφοράς της προτεινόμενης μεθόδου για την περίοδο 1996-1997-1998. Επ` αυτού η ΟΚΕ παραπέμπει στη γνωμοδότηση που υιοθέτησε στις 14 Σεπτεμβρίου 1994.

4.3. (Πρόταση) κανονισμού που τροποποιεί τον κανονισμό (ΕΟΚ) αριθ. 1107/70, για την χορήγηση ενισχύσεων στις σιδηροδρομικές, οδικές και πλωτές μεταφορές (95/0123 SYN)

4.3.1. Η ΟΚΕ συμφωνεί ότι η ύπαρξη ενός ικανοποιητικού αριθμού σταθμών φορτοεκφόρτωσης και εγκαταστάσεων μεταφόρτωσης αποτελεί απαραίτητη προϋπόθεση της αποτελεσματικής λειτουργίας τόσο των εσωτερικών πλωτών, όσο και των συνδυασμένων μεταφορών. Είναι ωστόσο βέβαιο ότι η μεταφόρτωση εμπορευμάτων από τις πλωτές μεταφορές προς ή από τις οδικές και τις σιδηροδρομικές μεταφορές είναι ακόμα πολυδάπανη και ότι πρέπει να οργανωθεί με τρόπο πολύ πιο αποδοτικό και αποτελεσματικό.

4.3.2. Κατά τη γνώμη της ΟΚΕ, στο πεδίο εφαρμογής του κανονισμού εμπίπτει, επίσης, και η αύξηση της αποθηκευτικής ικανότητας των σταθμών φορτοεκφόρτωσης.

4.3.3. Η ΟΚΕ θεωρεί δεδομένο ότι η χορήγηση ενισχύσεων για την κατασκευή και τον εξοπλισμό σταθμών και μεταφόρτωσης (που χαρακτηρίζεται ως υπερδομή) δεν περιορίζει την ευθύνη των δημοσίων αρχών των κρατών μελών για την κατασκευή ικανοποιητικών διασυνδέσεων των δημόσιων υποδομών με το σιδηρόδρομο και με το οδικό δίκτυο καθώς και για την ανανέωση και τη συντήρηση των δημόσιων πλωτών οδών, αποβάθρων και λιμένων. Λαμβανομένης υπόψη της σημασίας της εσωτερικής ναυσιπλοΐας για τις μεταφορές στην Ευρώπη, πρέπει να υπάρξει μέριμνα ώστε η ποιότητα των σχετικών υποδομών να μην υπολείπεται της ποιότητας των οδικών και των σιδηροδρομικών υποδομών.

4.3.4. Η ΟΚΕ συνιστά, επίσης, να συμπεριληφθεί η βελτίωση των σταθμών φορτοεκφόρτωσης, στους οποίους διεκπεραιώνεται η μεταφόρτωση εμπορευμάτων μεταξύ ακτοπλοΐας και εσωτερικής ναυσιπλοΐας, στα μέτρα για τα οποία μπορούν να χορηγούνται ενισχύσεις με βάση την προτεινόμενη ρύθμιση.

4.3.5. Η ΟΚΕ συμφωνεί απόλυτα με τη θέση ότι, μόνο τα σχέδια από τα οποία μπορεί να αναμένεται θετική απόδοση, όσον αφορά πρόσθετες ή/και νέες μεταφορές, αξίζει να υποστηριχθούν. Το κριτήριο που αναφέρεται στο σημείο 27 (όγκος μεταφερθέντων εμπορευμάτων) για την επιστροφή των επιδοτήσεων που έχουν χορηγηθεί διαφέρει από το αντίστοιχο κριτήριο στο σχέδιο κανονισμού (μεταφορική ικανότητα). Η ΟΚΕ συνιστά να επέλθουν οι απαραίτητες συντακτικές τροποποιήσεις, ώστε να αποκλεισθεί το ενδεχόμενο παρεξήγησης.

Εξάλλου, επισημαίνει ότι, σε περίπτωση που, για λόγους που δεν μπορούν να αποδοθούν σε ευθύνη των ενδιαφερομένων, δεν είναι δυνατόν να υλοποιηθούν οι αναμενόμενες αποδόσεις, θεωρεί άτοπη την απαίτηση επιστροφής των ενισχύσεων.

Βρυξέλλες, 23 Νοεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER